Parlo ciaeo 20 agosto 2017
A stöia do Tögno e da seu gente, unna cà de òrbi chi refua a luxe
Alessandro Guasoni
Into paise apperlenguou, do quæ emmo conosciuo l’òmmo da fortuña, gh’è oua a stöia da famiggia di òrbi e do seu baccan, o Tögno (a. acq).
Ma lê (o Tögno), con quelli euggi gianchi e i cavelli asbrionæ, no gh’ea guæi cao d’aveighe de gente inti pê e o dava fiña à divedde, coscì an ciantou lì e no ghe son ciù anæti a-a vista.
O patron de quello scito no se sa chi o l’é; o ghe saiâ sens’atro, ma dixan ch’o l’é un ch’o viægia pe delongo e da ste bande chì o no se fa mai vedde. Coscì, o Tögno, tutti saivan che o baccan o poeiva vegnî torna à mezo da un giorno à l’atro e mandâlo via.
À quelli tempi, d’in gio a-a cà do Tögno gh’ea di gren bòschi sarvæghi che no finivan ciù, e lê o no l’incontrava guæi nisciun; ma se dixe che, no se sa comme, à un bello momento gh’é vegnuo à stâ con lê unna figgia, che lê ascì a l’ea òrba e comme lê a l’ea scappâ d’in cà perché a no l’anava d’accòrdio co-i seu. Tutti divan che quelli doì lî n’ean guæi ben, e che s’ean attrovæ pròpio perché ean doî sciaccæli. Fæto sta, ch’an misso a-o mondo çinque figgeu e, ammiæ un pittin, ean tutti òrbi liatri ascì. Pròpio lì, in sciâ ziña do bòsco, promê a-a mæña che no poeivan vedde, gh’aivan sta baracca e un scito che gh’acciantavan doe verdue e tegnivan quarche bestia, ô sa o Segnô comme fessan; dapeu, comme i figgeu en stæti grendi, o Tögno e seu moggê no n’oeivan savei de fâli sposâ co-e gente che ghe vedde.
In fæto, o Tögno o diva che solo che i òrbi conoscian a veitæ in sce sto mondo chì, apreuvo che quelli che gh’à i euggi arrestan svaiæ à son d’ammiâ o sô, o mâ, a tæra, e stelle, a luña, e scioe, o cô da röba che gh’emmo d’in gio, e coscì a va à finî che s’ascòrdan che a vitta a l’é fæta de giamin e de patimenti e a finisce quande se meue; ma niatri ghe veddemmo d’in davei solo che quande semmo boin d’ammiâ e cöse sensa lasciâse invexendâ da comme pan pe in de feua. E l’é alantô che s’accorzemmo che quello che gh’emmo de drento e quello ch’o l’é de feua en pægi, en a mæxima cösa, ch’a no l’à de forma e manco de cô.
5 - Con ste belle idee, o Tögno o voeiva che i seu figgeu, trei mascci e doe figge, se sposessan con di òrbi e bisà dî che, pe quattro de lô, o gh’é fiña arriescio, perché a voxe a l’é giâ e di zoeni òrbi ghe n’ea, fiña inti paixi vexin, che no ghe paiva manco vea d’attrovâ quarchidun che d’ëse òrbo a no ghe paiva ‘na desgraçia, ma à dreitua unna benediçion do çê. Ma o terso masccio, o ciù piccin, o no n’oeiva savei, apreuvo ch’o se parlava con ‘na zoena do paise, e sta chì a ghe veddiva. Comme poeivan fâ à destrigâsela? A l’é finia che a zoena a l’à fæto mostra d’ëse òrba, d’accòrdio con mezo paise, e coscì i doî seuxoi se l’an piggiâ in cà, ma a doveiva dâ mente ben de no fâse capî.
E ciù de ‘na vòtta a l’é stæta lì lì pe fâse descreuve, con quello Tögno ch’o ne saiva uña ciù che o diao, e o â tegniva d’euggio, comme s’o l’indovinesse quarcösa, ch’a fiña dovuo avviâse à anâ in gio delongo co-i euggi serræ, pròpio comme un òrbo, e in sciâ fin a viveiva areo pægio che lô, sensa ammiâ ciù de de feua. Ma l’é anæto tutto ben, scin quande lê ascì no gh’é nasciuo un figgeu, ch’o ghe veddeiva ben comme tutto. Scondighelo a-o Tögno no s’é miga posciuo ciù de tanto, e quand’o se n’é accòrto o l’aviæ vosciuo scorrîli tutti doî, moæ e figgio, ma fiña i atri figgi se ghe son missi contra, ascì ben che pe commun â pensavan comme o vegio.
(o continua)
Lescico
Apperlenguou: incantato
Areo: completamente
Asbrionæ: scompigliati
Ascì: anche
Avviâse: abituarsi
Baccan: capofamiglia
Bande: parti
Cao (aveighe): aver piacero
Commun (pe): di solito
Dapeu: dopo
Delongo: sempre
Descreuve: scoprire
En: sono
Fiña: persino
Guæi nisciun: quasi nessuno
Invexendâ: entusiasmare
Liatri: loro
Mæña: marina, spiaggia
Mæxima: stessa
Mente (dâ): far attenzione
Pægi: uguali
Pan: sembrano
Pê: piedi
Pittin: po’
Promê: dirimpetto
Sarvæghi: selvaggi
Sciaccæli: persona di poco senno
Scioe: fiori
Scito: appezzamento
Scorrîli: scacciarli
Seuxoi: suoceri
Svaiæ: distratto
Ziña: bordo
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn lij_Latn lij_Latn lij_Latn por_Latn lij_Latn nld_Latn ita_Latn lij_Latn lij_Latn ita_Latn ita_Latn fra_Latn vec_Latn lij_Latn lij_Latn lij_Latn ita_Latn epo_Latn ita_Latn ita_Latn cat_Latn ita_Latn scn_Latn lij_Latn ita_Latn lij_Latn ita_Latn kmr_Latn vec_Latn ita_Latn lij_Latn ita_Latn ita_Latn lij_Latn ita_Latn ace_Latn lvs_Latn glg_Latn ita_Latn